Läbiva sõiduteega kaarsild

pisi|Tyne'i sild Newcastle upon Tyne'is (valminud 1928)
pisi|Bayonne'i sild USA-s üle Kill van Kulli väina (valminud 1931)
pisi|Sydney Harbour Bridge Sydneys (valminud 1932)
pisi|Lupu teraskaarsild Shanghais (valminud 2003)
pisi|Chaotianmeni teraskaarsild Chongqing Shis (valminud 2009)
pisi|Vabadussild Tartus (teraskaarsild; valminud 2009)

Läbiva sõiduteega kaarsild (inglise keeles through arch bridge) on kaarsild, mille kaarekonstruktsiooni alumine osa jääb sillatekist (sõiduteest) allapoole ja ülemine osa sellest kõrgemale, seega sillatekk läbib kaartarandit. See osa sillatekist, mis jääb kaare sisse, on riputitega ühendatud kaare külge.  

Kaarematerjalina on kasutusel peamiselt teras ja raudbetoon, kuid 21. sajandil on hakatud suureavalisi kaarsildu ehitama ka CFST-i komposiitkonstruktsioonist (näiteks 492 m sildeavaga Wushani Jangtse jõe sild Hiinas). Väiksemaid kaarsildu võidakse teha liimpuidust.

Üks esimesi läbiva sõiduteega kaarsildu on Wylami raudteesild Inglismaal Tyne'i jõel. Valminud 1876. aastal sepisrauast peasildega 73 m. Tänapäeval on see sild kasutusel jalakäijate sillana.

Tuntud näited seda tüüpi kaarsildadest on Tyne'i sild Newcastle upon Tyne'is (valminud 1928), Bayonne'i sild (1931; projekti autor Othmar Ammann) üle Kill van Kulli väina ja Sydney Harbour Bridge (1932) Austraalias. Viimase arhitektuuriline väljanägemine oli inspireeritud 1917. aastal New Yorgis avatud Gustav Lindenthali projekti järgi ehitatud 310 m peasildega Hell Gate Bridge'ist. Tyne'i silla (1928) ja Sydney Harbour Bridge'i (1932) on ehitanud (ja tõenäoliselt ka projekteerinud) Briti sillaehitusettevõte Dorman Long & Co.

Pikima sildeavaga läbiva sõiduteega kaarsild maailmas oli 2024. aasta seisuga Hiinas asuv Chaotianmeni teraskaarsild (552 m). Enne viimase valmimist oli pikim (2003. aastast) samuti Hiinas ehitatud Lupu teraskaarsild (550 m).

Eestis
2009. aastal valmis Tartu kesklinnas uus Vabadussild, mis on ehitatud Peterburis Transmostis koostatud projekti järgi. Silla pikkus on 80,8 m. Sõiduteeplaat on pingbetoonist ja riputatud nelja vandiga terasest kaarkandja külge.      

Pärnu kolmanda silla parima arhitektuurse ja konstruktiivse lahenduse leidmiseks viidi 2020. aastal läbi arhitektuurivõistlus, mille võitis arhitektuuribüroo Trilog Studio OÜ ja Ehitusfirma Fidele OÜ võistlustöö, milles esitati kaheavalist (silletega 130 m) läbiva sõiduteega teraskaarsilda (autorid ise nimetavad oma silda kahe kaarega rippsillaks). Pärast kahte liiga kõrge hinna tõttu nurjunud ehitushanget otsustas Pärnu linnavalitsus arhitektuurivõistluse võidukavandi elluviimisest loobuda. Mõneti meenutab võidutöö Washingtonis 2021. aastal valminud uut Frederick Douglassi memoriaalsilda (vt pilti allpool).

Läbiva sõiduteega kaarsildu
Teraskaarsildu

Raudbetoonkaarsildu
pisi|Svinesundi sild Rootsis Bohuslänis (valminud 2005)

CFST-kaarsildu
pisi|CFST-st tehtud Taipingi järve sild Anhuis (valminud 2007)

Puitkaarsildu


Vaata ka
Ülalsõiduteega kaarsild

Viited

Kategooria:Sillatüübid